|  |
| --- |
|  grb_hrvatske REPUBLIKA HRVATSKA |
|
| BRODSKO-POSAVSKA ŽUPANIJA |
|  OPĆINA GARČIN OPĆINSKO VIJEĆE |

Na temelju članka 7., 12., i 13. Zakona o ustanovama (''Narodne novine'' broj 76/93, 29/97, 47/99, 35/08 127/19), članka 8. Zakona o predškolskom odgoju i obrazovanju (''Narodne novine'' broj 10/97, 107/07, 94/13, 98/19) i članka 32. Statuta Općine Garčin (''Službeni vjesnik Brodsko-posavske županije'' broj 02/18, 09/18 i 13/18 – pročišćeni tekst), Općinsko vijeće općine Garčin na svojoj 23. sjednici održanoj 30. siječnja 2020. godine donosi

**ODLUKU**

**o osnivanju Dječjeg vrtića ''Latica Garčin''**

**Članak 1.**

Ovom odlukom osniva se ustanova za predškolski odgoj i obrazovanje pod nazivom Dječji vrtić ''Latica Garčin" (u daljnjem tekstu: Dječji vrtić).

Sjedište Dječjeg vrtića je u Garčinu, Ulica Put Surevice 4.

**Članak 2.**

Osnivač Dječjeg vrtića je Općina Garčin. OIB Osnivača: 71476380427 (u daljnjem tekstu: Osnivač).

Sjedište Osnivača je u Garčinu, Kralja Tomislava 92.

**Članak 3.**

Djelatnost Dječjeg vrtića je predškolski odgoj i obrazovanje te skrb o djeci rane i predškolske dobi (u daljnjem tekstu: predškolski odgoj) od navršenih šest mjeseci života do polaska u osnovnu školu.

**Članak 4.**

U Dječjem vrtiću ostvaruju se:

* redoviti program njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* programi za djecu rane i predškolske dobi s teškoćama u razvoju, - program za darovitu djecu rane i predškolske dobi,
* programi na jeziku i pismu nacionalnih manjina,
* program predškole,
* programi ranog učenja stranih jezika i drugi programi umjetničkog, kulturnog, vjerskog i sportskog sadržaja.

Dječji vrtić moći će izvoditi i druge programe u skladu s potrebama djece i zahtjevima roditelja, a sve sukladno Zakonu o predškolskom odgoju i obrazovanju te Državnom pedagoškom standardu predškolskog odgoja i naobrazbe.

**Članak 5.**

Osnivač osigurava prostor i opremu za trajno obavljanje djelatnosti sukladno standardima i normativima rada propisanim Državnim pedagoškim standardom predškolskog odgoja i naobrazbe.

Prostor za obavljanje djelatnosti Dječjeg vrtića je u vlasništvu Osnivača.

Osnivač će osigurati opremu iz sredstava Proračuna općine.

**Članak 6.**

Osnivač će osigurati potreban broj odgojno-obrazovnih i ostalih radnika potrebnih za obavljanje djelatnosti Dječjeg vrtića.

**Članak 7.**

Dječjim vrtićem upravlja Upravno vijeće.

Upravno vijeće ima 5 članova. Tri člana Upravnog vijeća imenuje Osnivač iz reda javnih radnika, jednog člana biraju roditelji djece korisnika usluga, a jedan član Upravnog vijeća bira se tajnim glasovanjem iz reda odgojitelja i stručnih suradnika Dječjeg vrtića.

Mandat članova Upravnog vijeća traje četiri godine.

Sastav i broj članova Upravnog vijeća, način izbora, odnosno imenovanja njegovih članova, način rada i donošenja odluka utvrđuje se aktom o osnivanju i Statutom Dječjeg vrtića.

Upravno vijeće, osim prava i obveza utvrđenih Zakonom o ustanovama obavlja ove poslove:

* odlučuje o stjecanju, opterećivanju i otuđivanju nekretnina Dječjeg vrtića pod uvjetima propisanim aktom o osnivanju i Statutom Dječjeg vrtića, uz suglasnost Osnivača Dječjeg vrtića,
* predlaže Osnivaču statusne promjene Dječjeg vrtića,
* predlaže Osnivaču promjenu naziva Dječjeg vrtića,
* odlučuje o upisu djece i o mjerilima upisa, uz suglasnost Osnivača,
* odlučuje o zasnivanju i prestanku radnog odnosa na prijedlog ravnatelja Dječjeg vrtića, sukladno odredbama Zakona,
* obavlja i druge poslove utvrđene aktom o osnivanju i Statutom Dječjeg vrtića.

**Članak 8.**

Stručno tijelo dječjeg vrtića je Odgojiteljsko vijeće.

Odgojiteljsko vijeće čine odgojno-obrazovni radnici navedeni u članku 11. ove Odluke koji ostvaruju program predškolskog odgoja u Dječjem vrtiću.

Odgojiteljsko vijeće sudjeluje u utvrđivanju kurikuluma Dječjeg vrtića i plana i programa rada kao njegovog sastavnog dijela, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene Zakonom, aktom o osnivanju i Statutom Dječjeg vrtića.

Djelokrug i način rada Odgojiteljskog vijeća pobliže se uređuje Statutom Dječjeg vrtića.

**Članak 9.**

Ravnatelj je poslovodni i stručni voditelj Dječjeg vrtića.

Za ravnatelja Dječjeg vrtića može biti imenovana osoba koja ispunjava uvjete za odgojitelja ili stručnog suradnika te ima najmanje 5 godina radnog staža u djelatnosti predškolskog odgoja.

Ravnatelj se bira na temelju javnog natječaja koji raspisuje Upravno vijeće Dječjeg vrtića u skladu sa Zakonom i Statutom.

Ravnatelja imenuje i razrješava Osnivač na prijedlog Upravnog vijeće Dječjeg vrtića.

Ravnatelj ustanove imenuje se na temelju javnog natječaja. Natječaj za imenovanje ravnatelja objavljuje se u ''Službenom glasilu Općine Garčin'' i u ''Narodnim novinama''.

Ravnatelj se imenuje na četiri godine. Ista osoba može biti ponovno imenovana.

Uz poslove utvrđene Zakonom o ustanovama ravnatelj:

* predlaže kurikulum Dječjeg vrtića kojim se utvrđuje: program, namjena programa, nositelji programa, način ostvarivanja, vremenik aktivnosti i način vrednovanja,
* brine o provođenju odluka Upravnog vijeća, Odgojiteljskog vijeća i drugih tijela,
* obavlja i druge poslove utvrđene aktom o osnivanju i Statutom.

**Članak 10.**

Za privremenog ravnatelja Dječjeg vrtića imenuje se Ankica Bitunjac iz Garčina, OIB: 01503460929. Privremeni ravnatelj ovlašten je za vršenje pripremnih radnji i ostalih poslova u svezi osnivanja i poslovanja Dječjeg vrtića kao samostalne ustanove.

**Članak 11.**

Na poslovima njege, odgoja i obrazovanja, socijalne i zdravstvene zaštite te skrbi o djeci u Dječjem vrtiću radit će slijedeći odgojno-obrazovni radnici:

* odgojitelj (broj odgojitelja: 6),
* pedagog (broj stručnih suradnika: 1),
* psiholog (broj stručnih suradnika: 1) i
* logoped (broj stručnih suradnika: 1).
* medicinska sestra (broj stručnih suradnika: 1)

Odgojno-obrazovni radnici u Dječjem vrtiću moraju imati odgovarajuću vrstu i razinu obrazovanja, položen ispit te utvrđenu zdravstvenu sposobnost za obavljanje poslova iz stavka 1. ovog članka.

**Članak 12.**

Dječji vrtić je dužan:

* obavljati djelatnost za koju je osnovan,
* najmanje dva puta godišnje izvijestiti Osnivača o radu i poslovanju,
* vršiti upis djece u Dječji vrtić,
* pravovremeno izvršavati obveze koje ima prema Zakonu, općim aktima i odlukama Osnivača.

Osnivač se obvezuje:

* da će Dječjem vrtiću redovito osiguravati potrebna financijska sredstva,
* da svojom aktivnošću neće remetiti poslovanje Dječjeg vrtića,
* da će Dječjem vrtiću pružati stručnu i drugu potrebitu pomoć u svezi s poslovanjem.

**Članak 13.**

Dječji vrtić ima Statut i druge opće akte.

Statut dječjeg vrtića donosi Upravno vijeće uz prethodnu suglasnost Osnivača.

Drugi opći akti donose se na način utvrđen Statutom.

Statutom Dječjeg vrtića pobliže se uređuju ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme Dječjeg vrtića, javnost rada te druga pitanja važna za obavljanje djelatnosti i poslovanja Dječjeg vrtića.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo te način obavljanja djelatnosti Dječjeg vrtića kao javne službe.

Statut i Pravilnik o unutarnjem ustrojstvu Dječjeg vrtića kao javne službe donosi Upravno vijeće uz prethodnu suglasnost Osnivača.

Dječji vrtić ima i druge opće akte u skladu sa Zakonom, aktom o osnivanju i Statutom.

Druge opće akte Dječjeg vrtića donosi Upravno vijeće na način propisan Statutom.

**Članak 14.**

Za obavljanje djelatnosti Dječjeg vrtića sredstva će se osiguravati:

* iz sredstava Osnivača,
* učešćem roditelja djece korisnika usluga,
* iz drugih Zakonom dopuštenih izvora.

Sredstva za osnivanje i početak rada Dječjeg vrtića osigurati će Osnivač u proračunu Općine Garčin, adekvatno iznosu potrebnom za rad i funkcioniranje istoga.

U slučaju da Dječji vrtić posluje s gubitkom Osnivač se obvezuje da će pokriti taj gubitak.

**Članak 15.**

Dječji vrtić se osniva kao ustanova i nema za cilj stvaranje dobiti, već obavljanje djelatnosti odgoja i obrazovanja. Eventualno ostvarenu dobit, Dječji vrtić će koristiti isključivo za obavljanje i razvoj svoje djelatnosti.

**Članak 16.**

Sredstva za rad koja osigurava Osnivač te sredstva stečena pružanjem usluga ili sredstva pribavljena iz drugih izvora čine imovinu Dječjeg vrtića.

**Članak 17.**

U pravnom prometu Dječji vrtić odgovara cijelom svojom imovinom, a Osnivač odgovara solidarno i neograničeno za obveze Dječjeg vrtića.

**Članak 18.**

Na međusobna prava i obveze Osnivača i Dječjeg vrtića koja nisu uređena ovom Odlukom primjenjivat će se odredbe Zakona o ustanovama i Zakona o predškolskom odgoju i obrazovanju.

**Članak 19.**

Dječji vrtić osniva se na neodređeno vrijeme.

Dječji vrtić počinje s radom stjecanjem uvjeta za osnivanje i početak rada te upisom u sudski registar ustanova, sve u skladu sa Zakonom.

Dječji vrtić može prestati s radom pod uvjetima i na način utvrđen odredbama Zakona o ustanovama i Zakona o predškolskom odgoju i obrazovanju.

**Članak 20.**

Dječji vrtić ne može bez suglasnosti Osnivača ustanove, odnosno organa kojeg je on odredio, steći, opteretiti ili otuđiti nekretninu i drugu imovinu čija je vrijednost veća od 10.000,00 kuna.

**Članak 21.**

Upravno vijeće donijet će Statut u roku od 30 dana od dana donošenja rješenja upisa Dječjeg vrtića u sudski registar.

Statut i drugi opći akti objavit će se u ''Službenom glasilu Općine Garčin'', a objavit će se i na oglasnoj ploči Dječjeg vrtića, te na svojim mrežnim stranicama.

**Članak 22.**

Ova odluka stupa na snagu prvog sljedećeg dana od dana objave, a objavit će se u ''Službenom glasilu Općine Garčin'', i na Internet stranicama Općine Garčin [www.opcina-garcin.hr](http://www.opcina-garcin.hr).

**OPĆINSKO VIJEĆE**

**OPĆINE GARČIN**

Klasa: 022-05/20-01/2

Urbroj: 2178/06-01-20-1

Garčin, 30. siječanj 2020. godine

 **Predsjednik Općinskog vijeća**

 **Mato Jerković**